[{"text_idx": "#000000", "text": "Gruffudd ab OwainFeb 18, 20218 min read"}, {"text_idx": "#000003", "text": "Mi fydd rhai craff ohonoch wedi sylwi fod cofnod yr wythnos hon wedi'i chyhoeddi ar ddydd Iau yn hytrach na'r dydd Mercher fel wythnos diwethaf. Bydd y diwrnod yn cyhoeddi yn amrywio yn ol y rasio."}, {"text_idx": "#000005", "text": "Mi gofiwch chi'r drafodaeth yr wythnos ddiwethaf am fesurau diogelwch newydd gyflwynwyd gan yr UCI - cwynion yr wythnos hon na chafodd ochr fenywod y gamp unrhyw ddweud ar y mater."}, {"text_idx": "#000007", "text": "Targed fwyaf Wout van Aert ar gyfer 2021 fydd Pencampwriaethau'r Byd yn Fflandrys. Daw hyn wedi iddo ddatgan wrth gylchgrawn ProCycling mae'i amcanion fel seiclwr yw cael palmares amrywiol - gwella'i REC, ennill medal Olympaidd, ennill y crys gwyrdd yn Le Tour yn ogystal a'r clasuron yng Ngwlad Belg."}, {"text_idx": "#000010", "text": "Y prif straeon o'r wythnos"}, {"text_idx": "#000012", "text": "Ivan Ramiro Sosa gipiodd ei fuddugoliaeth fwyaf hyd yn hyn ar lethrau Mont Ventoux a thrwy hynny'n sicrhau'r dosbarthiad cyffredinol yn y Tour de la Provence."}, {"text_idx": "#000013", "text": "Gweithredodd Ineos ar un o'r tactegau enwocaf sydd wedi'i phrofi dro ar ol tro ar y mynydd moel i sicrhau bod y Colombiad ifanc yn croesi'r llinell derfyn yn gyntaf. Ymosododd Sosa, gan orfodi Julian Alaphilippe i'w ymlid - a glynodd ei gyd-reidiwr Ineos Egan Bernal i olwyn y Ffrancwr."}, {"text_idx": "#000014", "text": "Er ei bod hi'n ymddangos fod coesau dringo da gan Alaphilippe, yn enwedig o ystyried ei bod hi'n gynnar yn y tymor, nid oedd yn gallu cael gwared ar Bernal wnaeth wibio i'r ail safle oddi ar ei olwyn. Ond bydd Alaphilippe yn fodlon o'r cyfle i gael rasio a dringo cystadleuol yn ei goesau ar gyfer tymor y clasuron sydd i ddod."}, {"text_idx": "#000016", "text": "Camodd i'r WorldTour yn sgil hynny yn 2019 gan ennill yn Burgos eto, a dod yn ail yng Colombia ac yn Occitanie. Ond ni wireddodd yr addewid yn 2020, gyda chymal yn Burgos yr unig ganlyniad o bwys."}, {"text_idx": "#000017", "text": "Bydd rhai ohonoch yn ymwybodol o'i gefndir os ydych wedi darllen Colombia Es Pasion gan Matt Rendell. Daw o gefndir gweithiol, traddodiadol ac mae'i rieni'n falch ei fod yn gallu cael gyrfa tu hwnt i'r un maen nhw'n ei gael."}, {"text_idx": "#000018", "text": "Gosododd ddringfeydd y genedl sail cadarn iddo, a bu'n rasio'n aml ochr yn ochr ag Egan Bernal am sbel go hir. Braf iddynt gael cyd-weithio eto, mae'n siwr."}, {"text_idx": "#000019", "text": "Profodd y ddringfa ar y Ventoux yn gyfle da i reidwyr a gwylwyr asesu cyflwr a gallu reidwyr ar adeg gynnar yn y tymor. Gorffennodd Bernal bymtheg eiliad tu ol i Sosa, ac Alaphilippe ar 18\". Wedyn perfformiad cryf gan Wout Poels 29 eiliad tu ol i'r Colombiad, ac yntau'n profi gallu dringo yn lifrai Bahrain-Victorious."}, {"text_idx": "#000023", "text": "Ar yr ail cymal, cafwyd peth rhialtwch oherwydd y glaw roddodd Vlasov ac Alaphilippe ar lawr, Ballerini oedd brenin y gwibwyr pwerus, y tro hwn o flaen Ciccone, Aranburu, Teuns a Konrad."}, {"text_idx": "#000025", "text": "Tour de la Provence 2021"}, {"text_idx": "#000030", "text": "Dosbarthiad y mynyddoedd: Filippo Conca"}, {"text_idx": "#000031", "text": "Reidiwr 21 oed o Califfornia sy'n rhan o dim Movistar yw Matteo Jorgenson. Americanwr arall sydd wedi gorfod dod o hyd i ffyrdd amgen o sefydlu gyrfaoedd yn y byd seiclo proffesiynol yn Ewrop."}, {"text_idx": "#000033", "text": "Dangosodd reddf ymosodol ar yr ail cymal i Manosque cyn atgyfnerthu'i gryfder ar Mont Ventoux (1'18 tu ol Sosa). Fodd bynnag, roedd yn enw cyfarwydd i ambell un cyn hynny wedi iddo amlygu'i hun yn Milan Sanremo, Liege-Bastogne-Liege a La Fleche Wallonne yn 2020."}, {"text_idx": "#000034", "text": "Beth allwn ni ddisgwyl ganddo?"}, {"text_idx": "#000035", "text": "Mae ganddo brofiad a chryfder mewn rasys hirach o'i amser yn y rasys dan 23 ac wedi bod yn hyfforddi ers yn 8 oed. Ar hyn o bryd, mae'n arbrofi mewn rasys gwahanol ac arddulliau gwahanol gyda Movistar. Gallwn ddisgwyl ei weld mewn Grand Tour cyn hir, ac yntau'n credu bod hynny'n gam pwysig i'w ddatblygiad a'i brofiadau. Mae hefyd eisiau chwarae rhan gefnogol o fewn y tim, fydd yn berffaith ar gyfer ymgyrchoedd Miguel Angel Lopez yn y rasys cymalau. Cawn weld os y bydd yn datblygu ar yr hyn ddangosodd llynnedd yn y clasuron eleni."}, {"text_idx": "#000036", "text": "Beth i edrych ymlaen ato yn yr wythnos i ddod"}, {"text_idx": "#000037", "text": "Y dringwyr i frwydro'n yr Alpau"}, {"text_idx": "#000039", "text": "Ras tri chymal yn yr Alpau sydd o'n blaenau rhwng ddydd Gwener a dydd Sul, a does dim un cilomedr o dirwedd gwastad o fewn golwg."}, {"text_idx": "#000040", "text": "Mae'n ymddangos efallai bod y ras eleni'n gweddu'n fwy at reidwyr sy'n arbenigo yn y bryniau yn hytrach na reidwyr sy'n arbenigo yn y mynyddoedd, yn wahanol i'r ddyflwydd ddiwethaf lle mae Nairo Quintana a Thibaut Pinot wedi dod i'r brig."}, {"text_idx": "#000041", "text": "Y cymal cyntaf yw'r fwyaf heriol o'r tri, gyda'r reidwyr yn dringo'r Col de Gourdon (14km ar 4%) deirgwaith ar ddiwedd y cymal. Digon o amser i hidlo'r grwp blaen i lawr, ond falle nad ydy'r graddiant yn ddigon serth i weld rhwygiadau enfawr."}, {"text_idx": "#000042", "text": "Talpiog yw'r unig ffordd o ddisgrifio'r ail cymal ddydd Sadwrn - bryniau'n ddidrugaredd. Dwy ddringfa gategoredig sy'n rhy bell o'r diwedd i gael dylanwad anferthol dybiwn i - ond mae'r diweddglo'n edrych yn danllyd, 1.2km ar 10%."}, {"text_idx": "#000043", "text": "Triawd o ddringfeydd categori 1 yn rhan o'r arlwy ar cymal 3, gydag ambell i ddringfa heb gategori all beri trafferth ychwanegol i rai. Mae'n ymddangos fel cymal perffaith i ddihangiadau ac ymosodiadau - gobeithiwn fod y Col de Nice (2.5km ar 5%) sydd a'i brig lai na 7km o'r diwedd yn darddbwynt perffaith ar gyfer ffrwydro."}, {"text_idx": "#000045", "text": "Byddwn i'n tybio mai'r ffefryn mawr ar gyfer y ras yw Giulio Ciccone wedi'i berfformiad yn Provence. Dangosodd ei allu dringo yn ogystal a'i allu i wibio i'r llinell derfyn; rhinweddau fydd yn allweddol yma. Hefyd yn nhim Trek-Segafredo mae Bauke Mollema, Toms Skujins a Kenny Elissonde all chwarae rhan."}, {"text_idx": "#000046", "text": "Mae tim AG2R Citroen yn ddiddorol; yn gyfuniad o reidwyr i'r clasuron megis Greg van Avermaet a Nans Peters a dringwyr yn Clement Champoussin a Ben O'Connor. Champoussin yn enw ifanc i'w wylio (4ydd Tour de l'Avenir 2019, 8fed dosbarthiad ieuenctid Vuelta 2020), tra bo gan O'Connor amcanion dringo'n y Tour eleni."}, {"text_idx": "#000047", "text": "O ran Groupama-FDJ, synnwn i ddim y bydden nhw'n canolbwyntio ar reidwyr fel Rudy Molard a David Gaudu yn hytrach na Thibaut Pinot. Bydd angen cadw llygad barcud ar Astana-PremierTech, fydd a'u gobeithion ar ysgwyddau Jakob Fuglsang a Gorka Izagirre yn bennaf, ond hefyd ar y reidiwr ifanc Harold Tejada ddangosodd ryw fflach ymosodol ar Ventoux."}, {"text_idx": "#000050", "text": "Er mwyn gwylio'r cymal cyntaf yn fyw, bydd angen gwylio ar sianel gwlad Belg, Sporza, a fwy na thebyg bydd angen VPN arnoch er mwyn gwneud hynny."}, {"text_idx": "#000053", "text": "Mae'n flwyddyn bellach ers i daith yr EAU orfod cael ei stopio wedi pump o'r saith cymal yn sgil achosion o'r coronafeirws, ac mae pawb yn gobeithio na fydd hynny'n cael ei ail adrodd eleni."}, {"text_idx": "#000054", "text": "Mae'n fyw ar GCN Race Pass a'r Eurosport Player bob dydd o ddydd Sul tan ddydd Sadwrn, a hynny yn y boreau o'n safbwynt ni - 10:45 tan 12:45. Bydd ar gael ar-alw yn dilyn y cymal hefyd."}, {"text_idx": "#000055", "text": "Dyma beth dylech chi wylio allan amdano yn y ras."}, {"text_idx": "#000056", "text": "Brwydr rhwng y gwibwyr mawr"}, {"text_idx": "#000057", "text": "Mae taith yr EAU erbyn hyn yn ras wythnos gyflawn sy'n cynnig amrywiaeth yn y rasio. Eleni, mae pedwar cymal yn berffaith ar gyfer y gwibwyr pur."}, {"text_idx": "#000059", "text": "Gwyliwch allan amdanynt ar cymal 1, cymal 4, cymal 6 a cymal 7."}, {"text_idx": "#000060", "text": "O bosib y reidiwr cryfaf, mwyaf nerthol yn y byd. Mae'i ddawn gan fwyaf yn y ras yn erbyn y cloc, a cawn gyfle i weld Filippo Ganna yn serennu ar cymal 2. Mae'n gwrs gwastad 13km ond yn dechnegol ar brydiau."}, {"text_idx": "#000062", "text": "Yr enwau mawr ar y diweddgloeon copa"}, {"text_idx": "#000063", "text": "Er fod y ras yn dal i fod yn ifanc yng nghyd-destun y WorldTour, mae'r diweddgloeon copa i Jebel Hafeet (cymal 3) a Jebel Jais (cymal 5) wedi dod yn reit nodedig ymysg y dringwyr."}, {"text_idx": "#000064", "text": "Bydd disgwyl i'r bylchau mawr rhwng y ffefrynnau gael eu ffurfio ar yr ail cymal yn y REC; fodd bynnag, gallwn ni weld gwahaniaethau amser arwyddocaol ar Jebel Hafeet yn enwedig."}, {"text_idx": "#000065", "text": "Mae'n ddringfa 10km ar 7.5% sy'n apelio at y dringwyr pur fydd yn obeithiol o allu disodli rhai o'r arbenigwyr REC yn safleoedd uchaf y dosbarthiad cyffredinol."}, {"text_idx": "#000066", "text": "Tadej Pogacar oedd yn fuddugol ar y mynydd llynnedd o flaen Alexey Lutsenko ac Adam Yates. Mae'r tri yn dychwelyd eleni. Bydd Yates yn ymddangos mewn lifrai Ineos am y tro cyntaf, fel y bydd Dani Martinez - dringwr cryf arall. Yn ffres o'i fuddugoliaeth yn Provence, mae Ivan Ramiro Sosa hefyd yn bresennol."}, {"text_idx": "#000068", "text": "Mae'n ymddangos y bydd Sepp Kuss yn chwarae rhan arweiniol yn Jumbo-Visma, fel y bydd Vincenzo Nibali yn Trek-Segafredo; a chawn weld sut siap fydd ar Chris Froome yn ei ymddangosiad cyntaf dros Israel-StartUp Nation. Enw ifanc i wylio allan amdano yw Harm Vanhoucke o dim Lotto-Soudal."}, {"text_idx": "#000070", "text": "...yr arlwy ddiweddaraf sydd wedi cael ei ryddhau ar y gwasanaeth newydd GCN+. Dwi 'di gwylio Legends: Andy Schleck a'r ddau ran o Around the World in 80 Days (Mark Beaumont) yn barod. Byddwn i'n ei argymell i unrhyw un sydd a diddordeb mewn gwylio ffilmiau a docu-ffilmiau seiclo/triathlon - ac mae ar hanner pris (\u00a320 am flwyddyn yn lle \u00a340) tan ddiwedd y mis."}]